Egpaar aangerand ná rowers honde vergiftigArgieffoto: SAPD/Facebook Konst. Zanele Vilakazi, woordvoerder van die polisie, kon nie die name van die egpaar bevestig nie, maar hulle is op sosiale media as Nico de Beer en sy vrou geïdentifiseer. Vilakazi het aan Maroela Media gesê een van die paartjie se honde is glo Woensdag in hul tuin vergiftig. De Beer het Donderdagoggend omstreeks 05:00 deur ŉ venster in sy huis gesien dat die liggaam van hul tweede hond buite op die gras lê. Hy het uitgegaan om ondersoek in te stel en is deur die verdagtes oorval wat reeds in die erf was. De Beer is die huis ingedwing waar die vier mans hom en sy vrou vasgemaak het en met die kolf van ŉ vuurwapen aangerand het. Die rowers het op die vlug geslaan met kontant en elektriese toestelle. Vilakazi kon nie bewerings bevestig dat die egpaar gehospitaliseer is nie. ŉ Saak van huisbraak word ondersoek.